**APIE ATOSTOGAS**

Vasara – atostogų metas. Neretai kyla klausimų, kaip jas reikėtų tinkamai įforminti.

Taisyklinga sakyti **leisti atostogų, leisti atostogauti, leisti į atostogas,** kai atostogos skiriamos konkrečiu atveju: *Administracijos direktoriaus įsakymu darbuotojas išleistas kasmetinių atostogų.*

Kai apie atostogas kalbama apibendrintai kaip apie privalomą dalyką, tinka vartoti **suteikti atostogas:** *Pagal Darbo kodeksą suteikiamos pailgintos* ***iki 58 k. d. trukmės kasmetinės atostogos.***

Netinkamas pasakymas su naudininku *leisti atostogoms*: *Valstybės tarnautojas jau praėjusią savaitę pateikė prašymą išleisti atostogoms* (taisoma **atostogų**).

Kai minimas konkretus dienų skaičius, galimas naudininkas laikui reikšti: *Prašau* ***leisti atostogų 5 kalendorinėms dienoms.***

Netaisyklingai vartojama *apmokamos atostogos.* Terminas yra**mokamos atostogos,** taip pat netinka*neapmokamos atostogos***,** turi būti **nemokamos atostogos:** *Darbuotojams teks eiti nemokamų atostogų.*

Kai darbuotojai leidžiami atostogų mokytis, vartojamas terminas **mokymosi atostogos** (galima ir **mokomosios atostogos):** *Prasidėjus sesijai, ji bus išleista mokymosi atostogų 14 dienų.*

Ne taip seniai laikytas neteiktinu vietininkas **atostogose,** tačiau dabar pripažįstamas bendrinės kalbos norma: *Kitą savaitę aš būsiu atostogose.*

Kai reikia nurodyti grįžimą į darbą atostogų laiku, vartojamas įprastas kanceliarizmas **atšaukti iš atostogų:** *Prireikus vyriausiasis specialistas bus atšauktas iš kasmetinių atostogų.*

Darbo užmokesčiui, mokamam už atostogas, įvardyti vartojamas terminas **atostogpinigiai** (taip pat vadinami **atostogų**, **atostoginiais pinigais** arba **atostoginiais**): *Sutinku, kad atostogpinigiai būtų pervesti kartu su avansu.*

Įforminant kitas atostogas, vartojami šie terminai:

**laikinojo nedarbingumo atostogos,**

**motinystės atostogos,**

**nėštumo ir gimdymo atostogos,**

**tėvo atostogos vaikui prižiūrėti,**

**vaiko priežiūros atostogos ir kt.**

 Parengė kalbos tvarkytoja Rima Moškienė